Съдържание

[1. ВЪВЕДЕНИЕ 2](#_Toc43127718)

[2. ПРАВНО ОСНОВАНИЕ 3](#_Toc43127719)

[3. МЕТОДИКА И ИНФОРМАЦИЯ, ПОЛУЧЕНА ОТ ДЪРЖАВИТЕ ЧЛЕНКИ 4](#_Toc43127720)

[4. ОТРАСЪЛЪТ ЗА НЕФТ И ГАЗ В КРАЙБРЕЖНИ ВОДИ В ЕВРОПЕЙСКИЯ СЪЮЗ 5](#_Toc43127721)

[4.1 Инсталации и добив 5](#_Toc43127722)

[4.2 Извършените в крайбрежни води инспекции, разследвания, действия по изпълнението и регулаторната рамка 10](#_Toc43127723)

[5. ДАННИ ЗА ИНЦИДЕНТИТЕ И ЗА РЕЗУЛТАТИТЕ ОТ СВЪРЗАНИТЕ С НЕФТ И ГАЗ ДЕЙНОСТИ В КРАЙБРЕЖНИ ВОДИ 12](#_Toc43127724)

[6. ЗАКЛЮЧЕНИЯ 14](#_Toc43127725)

# 1. ВЪВЕДЕНИЕ

Вследствие на предходните доклади за 2016 г. и 2017 г., настоящият доклад на Европейската комисия обхваща безопасността на свързаните с нефт и газ дейности в крайбрежни води в Европейския съюз (ЕС) през 2018 г.

Правното основание за настоящия доклад е Директива 2013/30/ЕС на Европейския парламент и на Съвета[[1]](#footnote-1) от 12 юни 2013 г. относно безопасността на свързаните с нефт и газ дейности в крайбрежни води и за изменение на Директива 2004/35/ЕО („Директива за безопасността в крайбрежни води“). Тези законодателни актове имат за цел постигането на високо равнище на безопасност на свързаните с нефт и газ дейности в крайбрежни води в полза на: работниците; околната среда; платформите и оборудването за крайбрежни дейности; и икономически дейности, като например риболов и туризъм. Разпоредбите на директивата, приложени от държавите членки, ще помогнат за: i) предотвратяване на големи аварии; ii) намаляване на броя на инцидентите; и iii) осигуряване на ефективни последващи действия с цел да се ограничат последиците от аварии и инциденти.

Както и в предходните доклади, целта на настоящия годишен доклад е: i) да бъдат предоставени данни относно броя и вида на инсталациите в ЕС; и ii) да се даде информация относно инциденти, както и оценка на резултатите в областта на безопасността на свързаните с нефт и газ дейности в крайбрежни води. С всеки допълнителен доклад анализът на тенденциите става все по-изчерпателен. Освен това поредицата от годишни доклади служи като база данни за резултатите в областта на безопасността при свързаните с нефт и газ дейности в крайбрежни води на държавите членки.

Настоящият доклад е изготвен въз основа на годишни доклади и данни, предоставени от държавите членки съгласно изискванията на Директивата за безопасността в крайбрежни води. Комисията получи данни от България, Хърватия, Кипър, Дания, Германия, Франция, Гърция, Ирландия, Италия, Нидерландия, Полша, Румъния, Испания и Обединеното кралство, което през 2018 г. все още бе член на Европейския съюз. По-голямата част от инсталациите са разположени в Северно море и Атлантическия океан (380 инсталации), а 166 инсталации — в Средиземно море, 8 — в Черно море и 2 — в Балтийско море.

През 2018 г. компетентните органи на държавите членки са инспектирали 318 инсталации в крайбрежни води на териториите под своя юрисдикция. Вследствие на определени инциденти три държави членки (Обединеното кралство, Дания и Нидерландия) са провели разследвания през периода на докладване. Обединеното кралство е провело 41 разследвания във връзка със сигнали за безопасността и околната среда и 5 разследвания във връзка с големи аварии. Дания е извършила 3 разследвания във връзка със сигнали за безопасността и околната среда (липса на разследвания във връзка с големи аварии), а Нидерландия е извършила едно разследване във връзка с голяма авария (липса на разследвания във връзка със сигнали за безопасността и околната среда).

Данните, предоставени от държавите членки, по-специално относно броя и тежестта на докладваните аварии, в съответствие с броя на инсталациите, показват, че има значимо по-слабо ниво на безопасност в отрасъла за нефт и газ в европейските крайбрежни води в сравнение с предходните две години, което изисква последващи действия от страна на компетентните органи на държавите членки.

# 2. ПРАВНО ОСНОВАНИЕ

В съответствие с член 25 от Директивата за безопасността в крайбрежни води от Комисията се изисква да публикува годишен доклад относно безопасността и въздействието върху околната среда на свързаните с нефт и газ дейности в крайбрежни води въз основа на информацията, докладвана от държавите членки. Държавите членки трябва до 1 юни всяка година да представят на Комисията годишен доклад, съдържащ информацията, посочена в приложение IX (точка 3) към Директивата за безопасността в крайбрежни води.

Годишните доклади, които държавите членки представят съгласно член 25, следва да съдържат най-малко следната информация:

а) брой, възраст и местоположение на инсталациите;

б) брой и вид на извършените инспекции и разследвания в допълнение на действия по изпълнението или присъди;

в) информация за инциденти съгласно общата система за докладване, изисквана съгласно член 23;

г) всяко съществено изменение на регулаторната рамка на дейностите в крайбрежни води;

д) резултатите от свързаните с нефт и газ дейности в крайбрежни води.

Крайният срок, в който държавите членки трябва да публикуват изискваната информация, е 1 юни през годината, следваща периода на докладване (например 1 юни 2019 г. за 2018 г.)

Държавите членки трябва да използват общия формат, предвиден в Регламент за изпълнение (ЕС) № 1112/2014 на Комисията от 13 октомври 2014 г.[[2]](#footnote-2) Този Регламент за изпълнение определя общ формат за споделяне на информация относно индикатори за големи опасности, което да се извършва от операторите и собствениците на нефтени и газови инсталации в крайбрежни води. В него се определя и общ формат, който държавите членки да използват при публикуването на информацията за индикаторите за големи опасности. Документ с насоки на Комисията[[3]](#footnote-3) от 25 ноември 2015 г. предоставя допълнителна информация относно Регламента за изпълнение и пояснява как да се използва форматът за докладване.

# 3. МЕТОДИКА И ИНФОРМАЦИЯ, ПОЛУЧЕНА ОТ ДЪРЖАВИТЕ ЧЛЕНКИ

Съгласно приложение IX (точка 3) към Директивата за безопасността в крайбрежни води държавите членки са задължени да предоставят ясно определена информация относно инцидентите в своите отрасли на нефт и газ в крайбрежни води, като използват образците, предвидени в Регламент за изпълнение (ЕС) № 1112/2014. Представените данни трябва да съдържат информация относно нефтените и газовите инсталации в крайбрежни води в ЕС, като например техния брой, вид, местоположение и възраст. В доклади от държавите членки трябва също така да се предоставя информация относно броя на: i) извършените в крайбрежни води инспекции, разследвания и действия по изпълнението; ii) инцидентите по категории; и iii) нараняванията.

В допълнение към данните за отделните държави членки Комисията е оценила резултатите на регионите в крайбрежни води в областта на безопасността. За тази цел Комисията разглежда: i) Германия, Дания, Франция, Обединеното кралство, Ирландия и Нидерландия — като региона на Северно море и Атлантическия регион; ii) Испания, Гърция, Хърватия, Кипър, Италия и Малта — като региона на Средиземноморието; iii) България и Румъния — като региона на Черно море; и iv) Латвия и Полша — като региона на Балтийско море.

За изготвянето на годишния доклад за 2018 г. Комисията е използвала информация, предоставена от България, Хърватия, Кипър, Гърция, Франция, Нидерландия, Дания, Германия, Ирландия, Италия, Полша, Румъния, Испания и Обединеното кралство. Другите държави членки не са били активни в отрасъла за нефт и газ в крайбрежни води или не са предоставили относима информация към този доклад.

Като се изключи Обединеното кралство, всички държави членки, които извършват свързани с нефт и газ дейности в крайбрежни води, са предоставили изчерпателни данни относно своите инсталации. Вместо това Обединеното кралство е ограничило частта от своя доклад до инсталациите, които подлежат на регулаторен преглед на документацията във връзка с оценката на риска (вж. също член 42, параграф 2 от Директивата за безопасността в крайбрежни води). Това означава, че информацията от Обединеното кралство относно разследванията, действията по изпълнението, данните за инциденти и резултатите в областта на безопасността от дейностите в крайбрежни води обхваща редица инсталации, чийто брой бе непрекъснато увеличаван през първата половина на 2018 г. Увеличаването на броя на инсталациите започва през януари 2018 г. с прогнозен брой от 139 инсталации и към 19 юли 2018 г. се приключва с прогнозен брой от около 191 инсталации. Тази дата е краят на преходния период за всички инсталации.

# 4. ОТРАСЪЛЪТ ЗА НЕФТ И ГАЗ В КРАЙБРЕЖНИ ВОДИ В ЕВРОПЕЙСКИЯ СЪЮЗ

## 4.1 Инсталации и добив

По-голяма част от инсталациите[[4]](#footnote-4) в крайбрежни води на ЕС са разположени в Северно море (вж. таблица 1), по-специално в изключителните икономически зони на Обединеното кралство и Нидерландия (приблизително 34 % и съответно 28 % от инсталациите във водите на ЕС). В Средиземноморието най-активната държава членка е Италия (25 % от всички инсталации във водите на ЕС), следвана от Хърватия. В региона на Черно море отрасъл на нефт и газ в крайбрежни води е създаден в Румъния, докато България е продължила проучвателни дейности за въглеводороди в крайбрежни води, но разполагайки с една инсталация осигурява много ограничен добив. Според докладите, получени от държави членки с излаз на Балтийско море, в тази област единствено Полша има инсталации в крайбрежни води. През 2018 г. е докладвано за общо 556 добивни и недобивни инсталации във води на ЕС, тоест две повече отколкото през 2017 г. въпреки извеждането от експлоатация на редица инсталации[[5]](#footnote-5).

Таблица 1: Стационарни инсталации към 1 януари 2018 г.: „Тип инсталация“, по регион и държава членка

|  |  |
| --- | --- |
| Регион/Държава | Тип инсталация (\*) |
|  | FMI | FNP | FPI | NUI | Общо |
| Балтийско море |  | 1 | 0 | 0 | 1 | 2 |
|  | Полша | 1 | 0 | 0 | 1 | 2 |
| Черно море |  | 7 | 0 | 0 | 1 | 8 |
|  | България | 0 | 0 | 0 | 1 | 1 |
|  | Румъния | 7 | 0 | 0 | 0 | 7 |
| Средиземноморие |  | 16 | 0 | 3 | 147 | 166 |
|  | Хърватия | 2 | 0 | 0 | 18 | 20 |
|  | Гърция | 1 | 0 | 0 | 1 | 2 |
|  | Италия | 12 | 0 | 3 | 126 | 141 |
|  | Испания | 1 | 0 | 0 | 2 | 3 |
| Северно море и Атлантически регион |  | 143 | 0 | 23 | 214 | 380 |
|  | Дания | 10 | 0 | 0 | 20 | 30 |
|  | Германия | 2 | 0 | 0 | 0 | 2 |
|  | Ирландия | 1 | 0 | 0 | 1 | 2 |
|  | Нидерландия | 48 | 0 | 0 | 107 | 155 |
|  | Обединеното кралство | 82 | 0 | 23 | 86 | 191 |
| Общо | 167 | 0 | 26 | 363 | 556 |

|  |  |
| --- | --- |
|  (\*) FMI — Стационарна инсталация, на която има личен състав; FNP — Стационарна недобивна инсталация; FPI — Плаваща добивна инсталация; NUI — Инсталация, на която (обикновено) няма човешко присъствие. |  |

През 2018 г. за 13 инсталации бе докладвано, че са в процес на извеждане от експлоатация във води на ЕС: 12 в Обединеното кралство и 1 в Италия. През същата година е докладвано за въвеждане в експлоатация на 1 нова стационарна инсталация в Нидерландия. Освен това промените в методите за докладване на някои държави членки също допринесоха за изменението на броя на докладваните инсталации спрямо предишната година[[6]](#footnote-6).

Повече от половината инсталации в крайбрежни води в ЕС са били въведени в експлоатация през периода 1980—2000 г. От 2010 г. насам значително е намаляло разработването на нови производствени инсталации в Северно море, Атлантическия регион и Средиземноморието (таблица 2).

Таблица 2: Брой на инсталациите във води на ЕС по десетилетие на въвеждане в експлоатация и по региони

|  |  |
| --- | --- |
| **Година на изграждане** | **Регион** |
| **Балтийско море** | **Черно море** | **Средиземноморие** | **Северно море и Атлантически регион** | **Общо за ЕС** |
| **1950—1959 г.** | 0 | 0 | 0 | 4 | **4** |
| **1960—1969 г.** | 0 | 0 | 7 | 21 | **28** |
| **1970—1979 г.** | 0 | 0 | 14 | 41 | **55** |
| **1980—1989 г.** | 0 | 2 | 53 | 82 | **137** |
| **1990—1999 г.** | 1 | 3 | 42 | 119 | **165** |
| **2000—2009 г.** | 1 | 3 | 40 | 70 | **114** |
| **2010—2019 г.** | 0 | 0 | 10 | 43 | **53** |
| **2020—2029 г.** | 0 | 0 | 0 | 0 | **0** |
| **Общо за ЕС** | **2** | **8** | **166** | **380** | **556** |

Най-голямата част (приблизително 94 %) от местния добив на нефт и газ на ЕС се добива в Северно море и Атлантическия регион (таблица 3). Най-значителен принос има безспорно Обединеното кралство, следвано от Нидерландия и Дания. Италия и Хърватия са активни производители в Средиземноморието, докато в Черно море единствено Румъния има понастоящем съществен добив на нефт и газ.

Таблица 3: Добив на нефт и газ в крайбрежни води в ЕС в хил. тона нефтен еквивалент (хил. т н.е.)

|  |  |  |  |
| --- | --- | --- | --- |
| **РЕГИОН** | **Държава** | **хил. т. н.е.** | **% от общия за ЕС** |
| **Балтийско море** |  | **210,98** | **0,19 %** |
|  | Полша | 210,98 | 0,19 % |
| **Черно море** |  | **1138,87** | **1,01 %** |
|  | България | 4,71 | 0,00 % |
|  | Румъния | 1134,16 | 1,01 % |
| **Средиземноморие** |  | **4139,61** | **3,69 %** |
|  | Хърватия | 528,20 | 0,47 % |
|  | Гърция | 211,01 | 0,19 % |
|  | Италия | 3311,00 | 2,95 % |
|  | Испания | 89,40 | 0,08 % |
| **Северно море и Атлантически регион** |  | **106727,60** | **95,11 %** |
|  | Дания | 9589,00 | 8,55 % |
|  | Германия | 915,00 | 0,82 % |
|  | Ирландия | 311,17 | 0,28 % |
|  | Нидерландия | 11681,00 | 10,41 % |
|  | Обединеното кралство | 84231,43 | 75,06 % |
| **Общо** |  | **112217,06** | **100,00 %** |

В сравнение с предходната година общият добив на нефт и газ в крайбрежни води е бил стабилен, в предвид намалението му с по-малко от един процент.

## 4.2 Извършените в крайбрежни води инспекции, разследвания, действия по изпълнението и регулаторната рамка

Компетентните органи на държавите членки редовно са инспектирали инсталациите в крайбрежни води на териториите под своя юрисдикция. В таблица 4 е даден броят на инспекциите в крайбрежни води, извършени през отчетната година. Броят на инспекциите обикновено се увеличава с броя на инсталациите в държавите членки.

Както и за 2017 г., броят на проверките отново е намалял — от 630 през 2017 г. на 593 през 2018 г. По-конкретно Италия е намалила броя на проверките от 289 на 236, Нидерландия от 60 г. на 32, докато Обединеното кралство ги е увеличило от 232 на 273. За първи път Румъния също е извършила инспекции. За разлика от намаляващия брой на инспекциите, повече усилия са положени, изразени в човекодни, използвани за инспекциите по инсталации (2817 човекодни през 2018 г. в сравнение с 2083 човекодни през 2017 г.).

Таблица 4: Брой на инспекциите в крайбрежни води, по региони и държави членки през 2018 г.\*

|  |  |  |  |  |
| --- | --- | --- | --- | --- |
| **РЕГИОН** | **Държава** | **Проверки** | **Човекодни, изразходвани за инсталация (без да се включва времето за пътуване)** | **Брой на инспектираните инсталации** |
| **Балтийско море** |  | **3** | **6** | **2** |
|  | Полша | 3 | 6 | 2 |
| **Черно море** |  | **4** | **24** | **2** |
|  | Румъния | 4 | 24 | 2 |
| **Средиземноморие** |  | **251** | **262** | **95** |
|  | Хърватия | 10 | 10 | 4 |
|  | Кипър | 2 | 6 | 2 |
|  | Гърция | 1 | 10 | 1 |
|  | Италия | 236 | 234 | 86 |
|  | Испания | 2 | 2 | 2 |
| **Северно море и Атлантически регион** |  | **335** | **2525,5** | **219** |
|  | Дания | 19 | 66 | 19 |
|  | Франция | 2 | 4 | 1 |
|  | Германия | 6 | 6 | 2 |
|  | Ирландия | 3 | 30 | 3 |
|  | Нидерландия | 32 | 23 | 28 |
|  | Обединеното кралство | 273 | 2396,5 | 166 |
| **ОБЩО** |  | **593** | **2817,5** | **318** |

*(\*)В таблицата е включена информация от държави членки с поне една инсталация в крайбрежни води под тяхна юрисдикция през 2018 г.*

С член 18 от Директивата за безопасността в крайбрежни води се предоставят права и правомощия на компетентните органи на държавите членки по действия и инсталации под тяхната юрисдикция. Тези права и правомощия включват правото да забраняват действия и правото да изискват мерки за гарантиране на спазването на общите принципи на управление на риска и за осигуряване на безопасни действия.

Три държави членки са провели съответно разследвания през периода на докладване: Обединеното кралство, Дания и Нидерландия. Обединеното кралство е провело 41 разследвания във връзка със сигнали за безопасността и околната среда[[7]](#footnote-7) и 5 разследвания във връзка с големи аварии. Дания е извършила 3 инспекции във връзка със сигнали за безопасността и околната среда, а Нидерландия е извършила 1 разследване във връзка с голяма авария. Най-вече поради увеличението в Обединеното кралство общият брой на разследванията през 2018 г. е бил значително по-висок (50), отколкото през 2017 г. (20) и 2016 г. (23).

Въпреки увеличението на разследванията, през 2018 г. общият брой на действията по изпълнение е бил по-нисък, отколкото през 2017 г. Докато през 2017 г. държавите членки са предприели 47 действия по изпълнение (45 от които са извършени от Обединеното кралство), през 2018 г. само Обединеното кралство е докладвало за тези действия, чийто брой, с 34 случая, е бил по-малък, отколкото през 2017 г.

# 5. ДАННИ ЗА ИНЦИДЕНТИТЕ И ЗА РЕЗУЛТАТИТЕ ОТ СВЪРЗАНИТЕ С НЕФТ И ГАЗ ДЕЙНОСТИ В КРАЙБРЕЖНИ ВОДИ

Държавите членки докладваха за следните инциденти през 2018 г., общо 124, в съответствие с приложение IX към Директивата за безопасността в крайбрежни води.

- В Обединеното кралство е имало 95 произшествия, подлежащи на докладване, включително 5 големи аварии.

- В Нидерландия е имало 14 произшествия[[8]](#footnote-8), подлежащи на докладване, включително една голяма авария. Причините за голямата авария не бяха докладвани, тъй като случаят все още се разследва към момента на изготвянето на доклада.

* В Дания е имало 9 произшествия, подлежащи на докладване, но липсват големи аварии.
* Във Франция и Ирландия е имало съответно по едно подлежащо на докладване произшествие, но липсват големи аварии.

Броят на големите аварии включва инциденти, които е много вероятно да доведат до смъртни случаи или сериозни наранявания на лица, дори и изходът от тях да не е бил такъв.

По-голямата част от неизправностите (80 %), които са възникнали по време на произшествията, подлежащи на докладване, попадат в категорията непреднамерено изпускане; 13,7 % са свързани със загубата на контрол над сондажа (активиране на фонтаниране/отклоняване); 1,6 % са свързани с отказите на елементи от критично значение за безопасността и околната среда (SECE); а 1,6 % са свързани с нарушения на конструктивната цялост (загуба на позициониране). Два от инцидентите са наложили евакуация на личния състав.

Таблица 5: Инциденти по категории (приложение IX към Директивата за безопасността в крайбрежни води, на равнище ЕС)

|  |  |  |  |
| --- | --- | --- | --- |
| **Категории по приложение IX** | **Брой на произшествията** | **Дял (на категорията общо)** | **Дял (на произшествията общо)** |
| **а)** | **Непреднамерено изпускане — общо** | **99** | **100,0 %** | **79,8 %** |
|  | Изпускания на нефт/газ, придружени с горене — пожари | 1 | 1,06 % | 0,8 % |
|  | Изпускания на нефт/газ, придружени с горене — взривове | 0 | 0,0 % | 0,0 % |
|  | Изпускания на газ, без горене | 56 | 56,5 % | 45,2 % |
|  | Изпускания на нефт, без горене | 31 | 31,3 % | 25,0 % |
|  | Изпускания на опасни вещества | 11 | 11,1 % | 8,9 % |
| **б)** | **Загуба на контрол над сондажа — общо** | **17** | **100,0 %** | **13,7 %** |
|  | Активирания на фонтаниране | 0 | 0,0 % | 0,0 % |
|  | Активиране на фонтаниране/отклоняване | 8 | 47,1 % | 6,4 % |
|  | Повреда на преграда на сондажа | 9 | 52,9 % | 7,3 % |
| **в)**  | **Откази на елементи от критично значение за безопасността и околната среда** | **2** | **100,0 %** | **1,6 %** |
| **г)** | **Нарушение на конструктивната цялост — общо** | **2** | **100,0 %** | **1,6 %** |
|  | Нарушение на конструктивната цялост | 0 | 0,0 % | 0,0 % |
|  | Загуба на стабилност/плавателност | 0 | 0,0 % | 0,0 % |
|  | Загуба на позициониране | 2 | 100,0 % | 1,6 % |
| **д)**  | **Сблъсъци с плавателни съдове** | **0** | **0,0 %** | **0,0 %** |
| **е)** | **Произшествия с вертолети** | **0** | **0,0 %** | **0,0 %** |
| **ж)** | **Произшествия със смъртоносни последици(\*)** | **0** | **0,0 %** | **0,0 %** |
| **з)** | **Сериозни наранявания на 5 или повече лица при едно и също произшествие** | **0** | **0,0 %** | **0,0 %** |
| **и)** | **Евакуация на личен състав** | **2** | **100,0 %** | **1,6 %** |
| **й)** | **Екологични инциденти(\*\*)** | **2** | **100,0 %** | **1,6 %** |
| **Общо[[9]](#footnote-9)** | **124** | **100,0 %** | **100,0 %** |
| (\*) *Само ако са във връзка с голяма авария*(\*\*) *Съгласно докладите на държавите членки големите аварии не са класифицирани като екологични инциденти* |

В ЕС общият брой инцидентите е нараснал от 42 през 2016 г. на 59 през 2017 г., достигайки до 124 през 2018 г., увеличението се дължи до голяма степен на по-големия брой „непреднамерени изпускания“. Инцидентите свързани със „загуба на контрол над сондажа“ са се увеличили достигайки до 17, след като техният брой е намалял от 11 през 2016 г. на 8 през 2017 г. „Отказите на елементи от критично значение за безопасността и околната среда“ бяха 2, след като са били 3 през 2016 г. и 1 през 2017 г. През 2018 г. е имало 2 доклада за повреди поради нарушения на конструктивната цялост, за разлика от липсата на такива през 2017 г. докато през 2016 г. са били докладвани 2. Освен това през 2018 г. са били извършени 2 евакуации, докато през 2017 г. не са били докладвани евакуации на личен състав, а през 2016 г. е била докладвана 1.

През 2018 г. не са били докладвани сблъсъци с плавателни съдове в сравнение с 3 за 2017 г. и липса на такива за 2016 г.; възникнали са 9 повреди на прегради на сондажи в сравнение с 2 през 2017 г. и липса на такива за 2016 г. През 2018 г. общо 6 инцидента са били класифицирани като големи аварии[[10]](#footnote-10), тъй като са могли да причинят смъртни случаи или сериозни наранявания на лица. През 2017 г. са възникнали 4 големи аварии, а през 2016 г. са били докладвани 2.

Предвид нарасналия брой произшествия, Комисията тясно си сътрудничи със съответните компетентни органи за определяне на причините за това увеличение и за обсъждане на евентуални последващи действия, които да позволят възможно най-бързо повишаване на резултатите в областта на безопасността. Сътрудничеството се осъществява на двустранна основа и в контекста на Групата на компетентните органи на ЕС по въпросите на добива на нефт и газ в морски райони (EUOAG).

# 6. ЗАКЛЮЧЕНИЯ

С 556 инсталации в ЕС (2018 г. включва Обединеното кралство), броят на инсталациите остава сравнително стабилен. В предходната година броят на проверките е намалял — от 586 през 2016 г. на 554 през 2017 г. Нивото на общия добив на нефт и газ леко е намаляло от 113,051 хил. тона нефтен еквивалент до 112,217 хил. тона нефтен еквивалент през 2018 г.

Комисията оценява безопасността на свързаните с нефт и газ дейности в крайбрежни води на ЕС въз основа на данни, предоставяни от държавите членки съгласно разпоредбите на Регламента за изпълнение относно докладването. Съответно точността на оценката на Комисията зависи от информацията, предоставена от държавите членки.

Броят на извършените инспекции и разследвания е леко по-нисък (6 % по-малко) в сравнение с предходната година. В сравнение с 2017 г. държавите членки са извършили по-малък брой действия по изпълнение.

Броят на инцидентите рязко е нараснал — от 59 през 2017 г. на 124 през 2018 г. Постепенното въвеждане на всички инсталации в крайбрежни води на Обединеното кралство в системата за докладване може да обясни само по-малката част от нарастването на произшествията[[11]](#footnote-11). Броят на инцидентите в Обединеното кралство се е увеличил от 30 на 99, в Нидерландия — от 13 на 14, а в Гърция и Ирландия — от нула на един. В Дания обаче броят на инцидентите е намалял от 14 на 9. Между 2017 г. и 2018 г. броят на големите аварии се е увеличил от 4 на 6.

Както през 2016 г. и 2017 г., и през 2018 г. не са докладвани смъртни случаи, но са настъпили 12 наранявания и 17 сериозни наранявания. Според докладите на компетентните органи в Обединеното кралство броят на произшествията значително се е увеличил, което изисква както задълбочен анализ на причините, така и последващи мерки от страна на компетентния орган. Комисията ще си сътрудничи с държавите членки и ще се стреми към съдействие с Обединеното кралство, за да гарантира много високо ниво на безопасност за свързаните с нефт и газ дейности в крайбрежни води.

1. ОВ L 178, 28 юни 2013 г., стр. 66. [↑](#footnote-ref-1)
2. ОВ L 302, 22 октомври 2014 г., стр. 2. [↑](#footnote-ref-2)
3. https://euoag.jrc.ec.europa.eu/files/attachments/2015\_11\_25\_implementing\_regulation\_guidance\_document\_final.pdf. [↑](#footnote-ref-3)
4. Подвижните крайбрежни сондажни съоръжения (МОDU) не са обхванати от анализа на глава 4.1. [↑](#footnote-ref-4)
5. За подробности вж. глава 4.1. [↑](#footnote-ref-5)
6. Въпреки извеждането от експлоатация на 13 инсталации и въвеждането в експлоатация само на една нова инсталация, общият брой на инсталациите се е увеличил с две. Ако всички данни са точно докладвани, броят е трябвало да спадне с 12 инсталации. [↑](#footnote-ref-6)
7. Работниците докладват за опасения, свързани с безопасността и околната среда, в случай че забележат проблеми на работното място, които биха могли да доведат до нарушаване на законодателството в областта на здравеопазването и безопасността, и които биха могли да причинят вреда. [↑](#footnote-ref-7)
8. Едно-единствено подлежащо на докладване произшествие може да доведе до няколко инцидента, например непреднамерено изпускане на газ може да доведе до евакуация на личния състав. [↑](#footnote-ref-8)
9. Един-единствен инцидент може да се отчете повече от веднъж, например: евакуацията на личния състав, свързана със загубата на контрол върху сондажа, се отразява с общо две точки. [↑](#footnote-ref-9)
10. ОВ L 178, 28 юни 2013 г., стр. 73. Член 2, параграф 1: „голяма авария“ по отношение на инсталация или свързана инфраструктура означава:

а) инцидент, включващ взрив, пожар, изгубване контрола върху сондаж или изпускане на нефт, газ или опасни вещества, които водят или е силно вероятно да доведат до смъртни случаи или сериозни наранявания на лица;

б) инцидент, пораждащ сериозни щети за инсталацията или свързаната инфраструктура, който води или е силно вероятно да доведе до смъртни случаи или сериозни наранявания на лица;

в) всякакъв друг инцидент, водещ до смърт или сериозно нараняване на пет или повече лица, които са на инсталация в крайбрежни води, където е разположен източникът на опасност, или които участват в свързани с нефт и газ дейности в крайбрежни води във връзка с инсталацията или свързаната инфраструктура; или

г) всеки значителен екологичен инцидент, възникнал в резултат от инциденти, посочени в букви а), б) и в).

За да се определи дали даден инцидент съставлява голяма авария по буква а), б) или г), инсталациите, на които обикновено няма човешко присъствие, се приемат за инсталации, на които има човешко присъствие. [↑](#footnote-ref-10)
11. Ефектът от постепенното въвеждане може да оправдае прогнозирано увеличение с 10 инцидента, ако безопасността се запази непроменена при всяка инсталация. [↑](#footnote-ref-11)